Kažimír, Peter, podpredseda vlády a minister financií SR (2014-07-03):
Ďakujem pekne. Zámerom predloženej novely zákona o dani z pridanej hodnoty je povinná transpozícia sekundárnej legislatívy Európskej únie o dani z pridanej hodnoty, ktorá sa týka zdaňovania služieb. V súvislosti s novým pravidlom o zdaňovaní telekomunikačných služieb, služieb televízneho a rozhlasového vysielania a elektronických služieb v členskom štáte, kde je usadený príjemca služby ako konečný spotrebiteľ, sa zavádza zjednodušená dobrovoľná úprava pre poskytovateľov týchto služieb. Podnikateľom, ktorí sa rozhodnú využiť túto dobrovoľnú úpravu, sa významne zníži administratívna záťaž tým, že sa nebudú musieť registrovať na daň z pridanej hodnoty v každom jednotlivom členskom štáte, v ktorom došlo k poskytnutiu týchto služieb. Svoju povinnosť priznať a uhradiť daň si plnia, si splnia v tomto členskom štáte, v ktorom sa pre využívanie tejto úpravy identifikujú, a to podaním jedného daňového priznania a uhradením splatnej dane. Účinnosť novely zákona o dani z pridanej hodnoty sa navrhuje od 1. januára 2015. Okrem ustanovení umožňujúcich prijímanie žiadostí zdaniteľných osôb o využívanie tejto úpravy, ktoré musia byť účinné od 1. októbra tohto roku. V záujme operatívnejšej registrácie elektronickej registračnej pokladnice u domácich aj zahraničných podnikateľov sa novelou zákona o používanie elektronickej registračnej pokladnice navrhuje, aby daňový kód elektronickej registračnej pokladnice mohol prideliť ktorýkoľvek daňový úrad. Vychádzame v ústrety v podstate návrhom a témam, ktoré tu boli vznesené hlavne pri cezhraničnom predaji na našich hraniciach s Poľskom alebo s Maďarskom. Navrhovanou novelou daňového poriadku sa z dôvodu zabezpečenia flexibility daňovej kontroly navrhuje, aby správca dane počas daňovej kontroly mohol vyhotoviť čiastkový protokol, na základe ktorého by napríklad vrátil preverenú časť nadmerného odpočtu ešte pred ukončením daňovej kontroly. To je zase otázka tiež, ktorá vznikla, téma, ktorá vznikla na tejto pôde. Ide o tzv. čiastkové úhrady, čiastkové daňové protokoly. Navrhovanými novelami zákona o spotrebnej dani z alkoholických nápojov a zákona o spotrebnej dani z tabakových výrobkov sa spresňujú niektoré ustanovenia upravujúce objednávanie a používanie kontrolných známok odberateľom kontrolných známok. Pozmeňovacími návrhmi sa v zákone o používaní elektronickej registračnej pokladnice navrhujú vybaviť elektronické registračné pokladnice zariadením, ktoré umožní online pripojenie s informačnými systémami finančnej správy a v daňovom poriadku sa navrhuje doplniť povinnosť pre ministerstvo financií na svojom webovom sídle zverejňovať zoznam daňových subjektov s výškou ich splatnej dane podľa údajov z verejnej časti registra účtovných závierok. Tu musím povedať, že som si všimol istú mediálnu dezinterpretáciu tohto opatrenia. My v podstate naozaj týmto ustanovením obmedzíme alebo budeme definovať distribúciu registračných pokladníc na Slovensku od budúceho roku už len s vybavením tzv. online napojenia. Ide o to, my prídeme s návrhom zákona, ktorý sme avizovali a ktorý bude hovoriť o rozšírení používania registračných pokladníc aj na ďalšie služby a tovary. A ide nám o to, aby tí podnikatelia, ktorí si budú musieť teda zaobstarať registračné pokladnice, si už obstarali najmodernejší typ pokladníc, ktoré budú vyhovovať požiadavkám, ak sa štát rozhodne v nejakej blízkej dobe prejsť na systém online registrácie tržieb, aby si nemuseli v krátkej dobe vymieňať v podstate toto zariadenie. To znamená, ideme momentálne na najvyššiu technologickú úroveň, ktorá je dostupná. A ja predpokladám, zrejme to nie je otázka tohto volebného obdobia, ale predpokladám, že v najbližšom období by sme mohli dosiahnuť taký technologický stav, že sa prejde v budúcnosti na online napojenie, tak ako to plánujú v Českej republike, tak ako to majú v Chorvátsku. Pre nás je prekážkou to, že sme robili veľkú v podstate výmenu registračných pokladníc pred zavedením eura, viete, s akým krikom to bolo, posúvala sa účinnosť toho zákona niekoľkokrát. A z tohto pohľadu máme zmysel pre to, aby sme nezaťažovali podnikateľskú verejnosť s dodatočnými nákladmi, ale ak na to proste nastane čas, a tak či tak z hľadiska obnovy toho technického, technologického parku bude dochádzať k výmene, tak už postupne budeme zavádzať zariadenia, ktoré budú pripravené na online napojenie. A potom snáď tu bude niekedy vláda, exekutíva, parlament tu rozhodne o tom, že registračné pokladnice budú online napojené. Pozmeňujúcim návrhom sa v zákone o spotrebnej dani z tabakových výrobkov navrhuje posunúť termín účinnosti na objednávanie nových kontrolných známok z 1. októbra 2014 na 1. november 2014 a zároveň sa spresňujú ustanovenia upravujúce zdaňovanie tabakovej suroviny. Zároveň sa pozmeňujúcim návrhom v zákone o spotrebnej dani z alkoholických nápojov navrhuje posunúť termín účinnosti termín na objednávanie nových kontrolných známok z 1. októbra 2014 na 1. november 2014, pričom na základe požiadavky liehovarníckeho priemyslu, ako aj z dôvodov, aby sa zamedzilo výpadkom na trhu liehovín v predvianočnom období, sa navrhuje, aby sa liehoviny novou kontrolnou známkou označovali od 1. januára 2015. Môžu sa vám tieto zmeny zdať ako príliš detailné, príliš technokratické. Za nimi je v prvom rade, na prvom mieste vždy a vždy súboj s daňovými únikmi, ale aj postupná korekcia krokov, ktoré sme urobili v nedávnej minulosti, tak mám na mysli napríklad zavedenie čiastkového protokolu z daňovej kontroly, aby sme mohli nadmerné odpočty uvoľňovať z tých kontrol, keď kontrolóri otvoria nejaké obdobie, uzavrú ho, aby mohli nadmerný odpočet vrátiť. To bola požiadavka, ktorá naozaj zaznievala aj tu. Pevne verím, že ste si všimli aj závery poslednej našej daňovej prognózy, ktorá nadväzuje bezprostredne na makroekonomickú prognózu, a zrejme ste si všimli aj výšku príjmov, ktorú ohlasujeme, že pôjde smerom nahor. Len pre rok 2014 predpokladáme navýšenie príjmov o 290 mil. eur, v prípade z tejto položky 250 mil. eur predstavujú dane v tom najširšom slova zmysle a myslím, že dobrou správou pre krajinu je to, že 80 % z týchto 250 mil. eur na tento rok predstavuje lepšia efektivita výberu, čo po slovensky neznamená nič iné, len to, že štát si lepšie plní svoje povinnosti a s väčšou efektivitou a s lepším výsledkom vyberá dane, ktoré sú dané zákonmi. To znamená, že ľudia, podnikatelia, podnikateľská verejnosť, ale aj občania si plnia svoje povinnosti. Väčšina týchto opatrení sú potom, samozrejme, nasmerované k tomu, aby sme mohli v tomto trende postupovať ďalej. Len pre vašu informáciu, to, čo je taký ten merateľný parameter efektívnosti výberu daní, sa volá efektívna daňová sadzba, v danom prípade na daň z pridanej hodnoty. My máme skúsenosti s tou najvyššou mierou efektivity. Niekedy na prelome rokov 2005 až 2006 na úrovni 15,5 %, najnižšia efektivita výberu bola v II. štvrťroku 2012 na úrovni 12,5 %. V ’12. roku. Teraz máme, beží nám vlastne II. štvrťrok roku 2014 a dostali sme sa k číslu 14,1 %. Chcelo by to vizualizáciu, ale hýbeme sa medzi, za osem rokov sme sa hýbali medzi 15,5 až 12,5 a za rok a pol naozaj doktrinálneho súboja s daňovými únikmi sme sa dostali na úroveň 14,1 na štvrťročnej báze. A myslím, že sú to veľmi dobré výsledky. Šesť štvrťrokov po sebe dokážeme lepšie a efektívnejšie vyberať dane a to je aj obhajoba toho, tých opatrení, ktoré často spôsobujú, samozrejme, aj kontroverzné pohľady, ktoré spôsobujú aj kritiku. A my si to, samozrejme, uvedomujeme a predpokladám, že aj vo vystúpeniach poslancov Národnej rady zaznejú, zaznie kritika na činnosť finančnej správy, tak ako sa to deje, a ja si uvedomujem aj situáciu v podnikateľskej verejnosti, uvedomujem si objem nadmerných odpočtov, ktoré sčasti, naozaj hlavne v roku ’12 to bolo v desiatkach tisícov subjektov, ale to bola, to je proste hrob, nie môj hrob, na niektorý iný hrob treba ísť z tohto pohľadu plakať, ale aj s tým sme sa vedeli vysporiadať. Opakujem, tá tvrdosť je namieste, ale nástroje, ktoré sme postupne zaviedli, napr. ako kontrolný výkaz, ktorý je tu tiež síce kritizovaný, ale dáva orgánom štátu niečo ako, predstavte si, ako keby sme prešli z tlmených parkovacích svetiel na diaľkové svetlá. Toto je to, čo umožňuje kontrolný výkaz orgánov finančnej správy, ale aj daňovej kobry a polície, odhaľovať úplne adresne celé skupiny karuselových obchodov a to nám dáva, samozrejme, priestor na to, aby sme možno zaradili inú rýchlosť a urobili audit opatrení, ktoré sme zaviedli v posledných dvoch rokoch, niektoré z nich aj kontroverzných, aby sme sa vrátili na cestu znižovania administratívnej náročnosti, aby sme prišli s nápadmi, ako je daňový rating alebo indexovanie, hodnotenie daňovníkov z pohľadu spoľahlivosti, a tým, ktorí si naozaj spĺňajú všetky povinnosti, sú slušní, dochvíľni, aby mohli mať úľavy, aby sa k nim inak začal správať orgán finančnej správy, aby mohol mať potom následne dokonca aj zo zákona väčšie úľavy. Podľa mojich informácií zaznejú ešte dva pozmeňovacie návrhy v tejto snemovni, oba v spolupráci s ministerstvom financií. Jeden sa venuje, v podstate chceme ukončiť lobing daňových poradcov, pretože podľa legislatívy, asi sa k tomu teraz už nikto neprihlási, kto to spôsobil, ale v podstate umožnili sme zase iba daňovým poradcom, aby zastupovali pred orgánmi finančnej správy daňovníkov, čiže umožňujeme to aj účtovníkom, proste všetkým tým, tým ľuďom, ktorí naozaj vedia, naozaj najviac o fungovaní ekonomiky danej firmy, čiže trošku končíme s týmto lobingom. A je tu aj pozmeňovací návrh, ktorý je veľmi závažný z pohľadu súboja, ktorý sa v tejto krajine vedie, a ten sa týka sadzby dane z pridanej hodnoty. Áno, dnes v podstate navrhneme vypustiť prechodné ustanovenie, na základe ktorého sa mohla meniť sadzba DPH podľa výsledkov hospodárenia štátu, a ponecháme sadzbu dane z pridanej hodnoty na 20 %, tak ako sme to boli oznámili pri prezentovaní ďalšieho balíka opatrení, ktorý v podobnom objeme finančného dopadu na verejné financie má veľmi adresne doniesť opatrenia, ktoré majú smerovať k životnej úrovni ľudí, ale hlavne k viac, k väčšej schopnosti sa zamestnať. Upozorňujem, že to kľúčové opatrenie sa bude týkať odpočítateľnej položky na odvody. Dnes už vieme, že to bude na zdravotných odvodoch a bude v objeme asi 170 mil. eur a jeho následkom 800-tisíc ľudí, už 31 % ľudí, ktorí pracujú v rovine alebo vo formáte závislej činnosti, bude mať už od januára 2015 vyššie čisté disponibilné príjmy v rozhraní od... od centov až po 32 eur. Myslím si, že to má zmysel, a o tomto, samozrejme, budeme hovoriť aj celý druhý polrok tohto roku. Ďakujem veľmi pekne.